Ehdotus NEUVOSTON PÄÄTÖS Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2002/131/EY muuttamisesta

(komission esittämä)

PERUSTELUT

Amerikan maiden järjestön (OAS) tarkkailijaryhmä on todennut, että 21. toukokuuta ja 9. heinäkuuta 2000 järjestetyissä parlamenttivaaleissa esiintyi väärinkäytöksiä ja vilppiä ja että senaattorinpaikkojen jakamisessa käytetty laskutapa on laiton. Useista EU:n julkilausumista ja virallisista yhteydenotoista huolimatta Haitin viranomaiset ovat kieltäytyneet kyseenalaistamasta vaalitulosta asettaen näin sen perusteella muodostettujen toimielinten uskottavuuden ja laillisuuden kyseenalaiseksi.

EU:n neuvosto päätti 2. elokuuta 2000 kutsua Haitin hallituksen AKT-EY-kumppanuussopimuksen 96 artiklan nojalla neuvotteluihin, joiden tarkoituksena oli tarkastella tilannetta perusteellisesti ja selvittää, mitä Haiti aikoo tehdä varmistaakseen sen, että sopimuksen 9 artiklan olennaisia tekijöitä, erityisesti demokratian periaatteita ja oikeusvaltioperiaatetta, kunnioitetaan. Neuvottelut käytiin Brysselissä 26. syyskuuta 2000.

Neuvottelujen johdosta, ja koska Haitin viranomaiset eivät ole ottaneet huomioon EU:n huolta vaalien laillisuudesta, EU:n neuvosto päätti 29. tammikuuta 2001 toteuttaa AKT-EY-kumppanuussopimuksen 96 artiklan 2 kohdan c alakohdan mukaisesti seuraavat aiheelliset toimenpiteet osana Haitin suhteen harjoittamaansa yhteistyöpolitiikkaa: a) kahdeksannen EKR:n toista, määrältään 44,4 miljoonan euron erää ei aseteta käyttöön; b) suorat talousarviotuet jäädytetään; c) kahdeksannen EKR:n ensimmäisen erän jäljelle jääneet määrät kohdennetaan uudelleen Haitin kansaa suoraan hyödyttäviin hankkeisiin, kansalaisyhteiskuntaa ja yksityissektoria tukeviin hankkeisiin sekä demokratisoitumista ja oikeusvaltion vahvistumista tukeviin hankkeisiin; d) Euroopan komission Haitin-lähetystö valmistelee yhdeksännen EKR:n ohjelmatyön ja kuulee tarvittaessa Haitin hallitusta; varojen kohdentamista koskevaa ilmoitusta ei tehdä tämän päätöksen voimassaoloaikana, ellei neuvosto toisin päätä. Näiden toimenpiteiden tavoitteena on ollut se, etteivät Haitin kaikkein köyhimmät kansanosat joutuisi kärsimään entisestään.

Komissio ja neuvosto tekivät vuoden 2001 lopussa yhdessä uuden tilannearvion. Siinä tunnustettiin, että poliittisen kriisin ratkaisemiseksi ja erimielisyyksien sovittelemiseksi oli tehty useita yrityksiä, niiden joukossa OAS:n lukuisat tarkastusmatkat. Arviossa päädyttiin kuitenkin toteamaan, etteivät osapuolet eli Lafamni Lavallas ja demokraattinen yhteenliittymä (Convergence Démocratique) olleet allekirjoittaneet virallista sopimusta, vaikka tietyissä kysymyksissä olikin edistytty. Neuvosto päätti 21. tammikuuta 2002 pitää voimassa EU:n neuvoston 29. tammikuuta 2001 toteuttamat aiheelliset toimenpiteet 31. päivään joulukuuta. Neuvoston päätöksessä varaudutaan kaikkien niiden yhteistyövälineiden, joihin 29. tammikuuta 2001 päätettyjen toimenpiteiden vaikutukset ovat kohdistuneet, asteittaiseen uudelleenkäyttöönottoon heti, kun vastapuolet ovat allekirjoittaneet sopimuksen ja kun kriisistä laukeamisesta on seuraavaa näyttöä: maassa 1) muodostetaan väliaikainen vaalineuvosto; 2) muodostetaan vaalikomitea sekä keskushallinnon että hajautetulla tasolla; 3) järjestetään parlamenttivaalit, ja 4) järjestetään paikallis- ja aluevaalit. Seuraavat aiheelliset toimenpiteet ovat sidoksissa edellä mainittuihin neljään osoittimeen: 1) kahdeksannen EKR:n ensimmäisen erän käytettävissä olevien varojen käyttöön asettaminen köyhyyden torjumiseksi ja demokratian tukemiseksi Haitin kanssa yhteistyössä toteutettavia ohjelmia varten; 2) kahdeksannen EKR:n toisen erän käyttöön asettaminen vaalien tukemiseksi, tieverkon kehittämiseksi, köyhyyden torjumiseksi ja demokratian tukemiseksi toteuttavia ohjelmia varten; 3) ilmoitus yhdeksännen EKR:n määrärahojen kohdentamisesta, vastaavan maaohjelman allekirjoittaminen sekä koulutusalan ja kohdentamattomien alojen hankkeiden ja ohjelmien välitön täytäntöönpano (40 % maaohjelmasta), ja 4) 60 prosentin vapauttaminen liikenteen infrastruktuuriin yhdeksännen EKR:n maaohjelmassa osoitetuista varoista sekä B-määrärahojen vapauttaminen rakennesopeutuksen mahdolliseen tukemiseen.

Näiden toimenpiteiden voimassaolo lakkaa 31. joulukuuta 2002. Päätöksen mukaan komissio ja neuvosto arvioivat tilanteen yhdessä uudelleen; arvion perusteella toimenpiteitä voidaan tarkistaa, ja komissio tekee neuvostolle tarvittaessa uusia ehdotuksia.

Aiheellisten toimenpiteiden täytäntöönpanon jälkeen on tehty useita yrityksiä poliittisen kriisin ratkaisemiseksi ja erimielisyyksien sovittelemiseksi. Esimerkkeinä mainittakoon OAS:n ja Karibian yhteisön (CARICOM) toimet. Demokratian vahvistamista Haitilla ajava OAS:n erityisryhmä on ollut avainasemassa etsittäessä ratkaisua kriisiin.

Tyydyttävää ratkaisua ei tähän mennessä ole kuitenkaan onnistuttu löytämään. Haitin hallitus on sitoutunut panemaan entistäkin enemmän painoa turvallisuuden ja luottamuksen ilmapiirin palauttamiselle maahan. Tähän liittyy selvitysten tekeminen kaikista poliittisin perustein tehdyistä rikoksista sekä aseriisuntaohjelmien vahvistaminen. Näiden sitoumusten muuntamista käytännön teoiksi pidetään ennakkoedellytyksenä vallitsevan kriisin ratkeamiselle.

Maan sosioekonominen tilanne heikkenee jatkuvasti. Haitin kansan hyväksi tehtävän kansainvälisen yhteistyön lisäämisen, vaalien tukemisen ja demokratian palauttamisen puolesta on esitetty useita vetoomuksia.

Erityisesti OAS:n 4. syyskuuta 2002 antamassa päätöslauselmassa nro 822 vakuutetaan järjestön tukea Haitin hallituksen ja kansainvälisten rahoituslaitosten välisen taloudellisen yhteistyön normaalistamiselle ja kehotetaan asianomaisia osapuolia ratkaisemaan normaalistamisen tiellä olevat tekniset ja taloudelliset esteet. Jos kehitys on myönteistä, EU:n olisi tuettava sitä talousarviotuella ja muilla toimenpiteillä, joilla pyrittäisiin helpottamaan yhteistyön uudelleen käynnistämiseen liittyvien ehtojen täyttämistä ja lieventämään makrotaloudellisten sopeutustoimien vaikutuksia sosiaalisella ja inhimillisellä tasolla. Tämä on mahdollista ainoastaan poliittisesti myönteisessä ilmapiirissä, jonka ennakkoedellytyksenä on vaaleihin liittyvän kriisin ratkaiseminen.

Näin ollen ehdotetaan seuraavien aiheellisten toimenpiteiden toteuttamista:

a) kahdeksannen EKR:n ensimmäisen erän käytettävissä olevien varojen käyttö ja kahdeksannen EKR:n toisen erän käyttöön asettaminen Haitin kansaa, kansalaisyhteiskuntaa ja yksityissektoria suoraan hyödyttäviä hankkeita sekä demokratiaa ja vaaleja tukevia hankkeita varten, ja

b) yhdeksännen EKR:n varojen kohdentamista koskevaa ilmoitusta ei tehdä eikä vastaavaa maaohjelmaa allekirjoiteta tämän päätöksen voimassaoloaikana.

Kaikki ne yhteistyövälineet, joihin näiden toimenpiteiden vaikutukset kohdistuvat, otetaan asteittain uudelleen käyttöön sitä mukaa, kun vaalien järjestäminen etenee. Yksi tällainen yhteistyöväline on talousarviotuki, jonka antaminen on sidottu kansainvälisten rahoituslaitosten kanssa tehtävän yhteistyön uudelleenaloittamiseen. Näiden toimenpiteiden voimassaolo lakkaa 31. joulukuuta 2003.

Ehdotus NEUVOSTON PÄÄTÖS Haitin kanssa AKT-EY-kumppanuussopimuksen 96 artiklan mukaisesti käydyn kuulemismenettelyn päättämisestä tehdyn päätöksen 2002/131/EY muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon AKT-EY-kumppanuussopimuksen, sellaisena kuin sitä sovelletaan ennakolta AKT-EY-ministerineuvoston päätöksellä 1/2000 [1], ja erityisesti sen 96 artiklan,

[1] EYVL L 195, 1.8.2000, s. 46

ottaa huomioon AKT-EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn sisäisen sopimuksen, sellaisena kuin sitä jäsenvaltioiden hallitusten edustajien 18 päivänä syyskuuta 2000 tekemällä päätöksellä sovelletaan väliaikaisesti, ja erityisesti sen 3 artiklan,

ottaa huomioon komission ehdotuksen,

sekä katsoo seuraavaa:

(1) Neuvoston päätöksen 2001/131/EY [2] mukaisesti taloudellisen tuen myöntäminen Haitille keskeytetään osittain AKT-EY-kumppanuussopimuksen 96 artiklan 2 kohdan c alakohdassa tarkoitettujen aiheellisten toimenpiteiden soveltamisen seurauksena.

[2] EYVL L 47, 19.2.2002, s. 34

(2) Päätöksen voimassaolo lakkaa 31 päivänä joulukuuta 2002, ja siinä säädetään toimenpiteiden tarkastelusta ennen kyseistä päivämäärää.

(3) Demokratian periaatteet eivät edelleenkään toteudu Haitilla. Eräitä toimia on kuitenkin syytä tukea ja Haitin kansan hyväksi tehtävää yhteistyötä on jatkettava,

ON PÄÄTTÄNYT SEURAAVAA:

1 artikla

Muutetaan päätös 2002/131/EY seuraavasti:

1) Korvataan 3 artiklan toisessa ja kolmannessa kohdassa päivämäärä "31 päivänä/päivää joulukuuta 2002" päivämäärällä "31 päivänä/päivää joulukuuta 2003".

2) Korvataan liite tämän päätöksen liitteen tekstillä.

2 artikla

Tämä päätös tulee voimaan sen tekopäivänä.

Tämä päätös julkaistaan Euroopan yhteisöjen virallisessa lehdessä.

Tehty Brysselissä [...].

Neuvoston puolesta

Puheenjohtaja

[...]

LIITE

Kirjeluonnos

Arvoisa pääministeri,

Euroopan unioni pitää erittäin tärkeänä AKT-EY-kumppanuussopimuksen 9 artiklaa. Demokratian periaatteet ja oikeusvaltioperiaate, joille AKT-EY-kumppanuus perustuu, ovat sopimuksen olennaisia osia ja muodostavat näin suhteidemme kulmakiven.

Euroopan unioni ilmaisi 31. tammikuuta 2001 päivätyssä kirjeessään pahoittelunsa sen johdosta, että tilanteeseen, jossa Haitin vaalilakia on rikottu, ei ole löydetty tyydyttävää ratkaisua. Se ilmoitti tuolloin toteuttavansa AKT-EY-kumppanuussopimuksen 96 artiklan 2 kohdan c alakohdassa tarkoitettuja aiheellisia toimenpiteitä. Euroopan unioni tarkisti ... [täydennettävä] päivätyssä kirjeessään 29. tammikuuta 2001 tekemäänsä päätöstä, jotta kaikki yhteistyövälineet voitaisiin ottaa asteittain uudelleen käyttöön sitä mukaa, kun demokratian tavoitteet toteutuvat vaalien osalta.

Nyt kun poliittista kriisiä on jatkunut yli kaksi vuotta, Euroopan unioni katsoo, etteivät demokratian periaatteet edelleenkään toteudu Haitilla. Se antaa kuitenkin tunnustusta lukuisille yrityksille kriisin ratkaisemiseksi - joista esimerkkeinä mainittakoon Amerikan maiden järjestön (OAS) ja Karibian yhteisön (CARICOM) ponnistelut - ja toistaa valmiutensa tukea tällaisia toimia. Euroopan unioni suhtautuu myönteisesti Haitin hallituksen sitoumukseen panna entistä enemmän painoa turvallisuuden ja luottamuksen ilmapiirin palauttamiselle maahan. Tähän liittyy selvitysten tekeminen kaikista poliittisin perustein tehdyistä rikoksista sekä aseriisuntaohjelmien vahvistaminen. Se myös kehottaa hallitusta muuntamaan nämä sitoumukset käytännön teoiksi. Euroopan unioni on huolestunut Haitin sosioekonomisen tilanteen heikkenemisestä ja vahvistaa valmiutensa jatkaa Haitin kansan hyväksi tehtävää yhteistyötä.

Edellä esitetyn perusteella Euroopan unionin neuvosto on tarkistanut 21. tammikuuta 2002 tekemäänsä päätöstä ja päättänyt tarkistaa seuraavia kumppanuussopimuksen 96 artiklan 2 kohdan c alakohdan mukaisia aiheellisia toimenpiteitä:

a) kahdeksannen EKR:n ensimmäisen erän käytettävissä olevien varojen käyttö ja kahdeksannen EKR:n toisen erän käyttöön asettaminen Haitin kansaa, kansalaisyhteiskuntaa ja yksityissektoria suoraan hyödyttäviä hankkeita sekä demokratiaa ja vaaleja tukevia hankkeita varten, ja

b) yhdeksännen EKR:n varojen kohdentamista koskevaa ilmoitusta ei tehdä eikä vastaavaa maaohjelmaa allekirjoiteta tämän päätöksen voimassaoloaikana.

Euroopan unioni seuraa tarkkaan demokratiakehitystä ja erityisesti parlamentti- ja paikallisvaalien järjestämiseen johtavien vaiheiden toteutumista. Näitä vaiheita ovat muun muassa väliaikaisen vaalineuvoston ja -komitean muodostaminen. Kaikki ne yhteistyövälineet, joihin näiden toimenpiteiden vaikutukset kohdistuvat, otetaan asteittain uudelleen käyttöön sitä mukaa, kun vaalien järjestäminen etenee. Yksi tällainen yhteistyöväline on talousarviotuki, jonka antaminen on sidottu kansainvälisten rahoituslaitosten kanssa tehtävän yhteistyön uudelleenaloittamiseen.

Euroopan unioni on valmis tarkistamaan päätöstään, jos kehitys on myönteistä, ja toistaa halukkuutensa lujittaa poliittista vuoropuhelua.

Kunnioittavasti

Komission puolesta Neuvoston puolesta